ན་ནིང༌།༡༩༨༠ལོར་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི་བོད་ལྗོངས་ནི་ཀྲུང་གོའི་ཆ་ཤས་ཤིག་ཡིན་ཞེས་པའི་དཔེ་དེབ་ཀྱི་ཤོག་གྲངས་བརྒྱ་བར་ཏཱ་ལའི་བླ་མ་ཡང་སྲིད་ཕེབས་པ་དེ་ན།ཙོང་ཁ་པས་གཏན་ལ་ཕབ་པ་ཞིག་རེད།ཙོང་ཁ་པས་སྲོལ་གཏོད་གནང་བའི་དགེ་ལུགས་པའི་བསྟན་པ་ལྟར་ན་གཉེན་བསྒྲིགས་ནས་བུ་རྒྱུད་སྤེལ་མི་ཆོག་པར་བརྟེན།ཁོང་གིས་སློབ་མ་ཆེན་པོ་གཉིས་ལ་ཡང་སྲིད་ཡོང་སྟེ་ཐེག་ཆེན་གྱི་ཆོས་ལུགས་བཤད་ནས་ཆོས་རྒྱུན་མི་ཆད་པའི་འགན་ལེན་བྱེད་དགོས་པའི་ཞལ་ཆེམས་གནང་ཡོད་པ་རེད།ཅེས་བྲིས་འདུག།འདི་ནི་ནོར་བ་རེད།དེ་ལྟ་བུའི་ཞལ་ཆེམས་གཏན་ནས་མེད།རྗེ་ཙོང་ཁ་པ་ཡབ་སྲས་ཀྱི་རིང་ལ་དགེ་ལུགས་པར་སྤྲུལ་སྐུ་བླུ་བའི་སྲོལ་མེད།རྗེ་འདས་ནས།རྒྱལ་བ་དགེ་འདུན་རྒྱ་མཚོ་འཁྲུངས་པའི་བར་ལ་ལོ་ངོ་ང་དྲུག་སོང༌།རྗེ་འདས་ནས་པཎ་ཆེན་བློ་བཟང་ཆོས་རྒྱན་འཁྲུངས་པའི་བར་ལ་ལོ་ངོ་བརྒྱ་དང་ལྔ་བཅུ་སོང༌།ཏཱ་ལའི་བླ་མའི་ཡང་སྲིད་ཕེབས་པ་ཙོང་ཁ་པས་གཏན་ལ་ཕབ་པ་རེད།ཟེར་མཁན་གྱི་བཤད་ཚུལ་ལ་བལྟས་ན་རྒྱལ་བ་པཎ་ཆེན་གཉིས་རྗེ་ཙོང་ཁ་པའི་སྲས་ཀྱི་ཐུ་བོ་རྒྱལ་ཚབ་རྗེ་དང་མཁས་གྲུབ་རྗེའི་སྤྲུལ་སྐུ་རེད་སྙམ་པ་ཡིན་འདུག།དེ་ལྟ་བུའི་ནོར་འཁྲུལ་གྱི་གཏམ་སྔོན་དུས་ནས་རྒྱའི་ཡིག་ཐོག་ལ་ཡོད་ཟེར་བ་ཐོས་མྱོང༌།།